tartuNLP/wikipedia-smugri-20251201 huggingface dataset:
Vartiotorni

Vartiotorni on eräänlainen linnoitustyyppi, jota on käytetty historian saatossa useassa maailmanosassa. Se eroaa tavallisesta tornista siinä, että sen päätarkoitus on luoda korkea, turvallinen paikka, jota sotilastiedustelijat voivat käyttää hyväkseen. Vartiotorneja käytetään myös muun muassa vankiloiden ympäristöjen tarkkailemiseen, sekä pakoyrityksien estämiseen.
Nykyisin vartiotornien sotilaallinen käyttö on vähentynyt, sillä käyttöön on otettu muita tehokkaampia sotilastiedustelutapoja, kuten tiedustelusatelliitit ja miehittämättömät ilma-alukset.
Robert Engstrand

Karl Robert Oscar ”Bob” Engstrand (s. 6. heinäkuuta 1976 Gränum, Ruotsi) on kosketinsoittaja, joka asuu nykyään Suomen Helsingissä.
Ura.
Robert Engstrand kouluttautui Malmön musiikkiakatemiassa ja valmistui sieltä vuonna 1999, jonka jälkeen on työskennellyt useiden artistien kanssa. Hän on soittanut muun muassa The Flower Kingsissa, Andromedassa ja Liberatorissa. Engstrand on tehnyt yhteistyötä myös muun muassa Timo Kotipellon ja Jipun kanssa.
Engstrand toimi Dingon kosketinsoittajana vuosina 2007–2011. Hän erosi yhtyeestä syksyllä 2011 ja siirtyi Turisakseen.
Kammonkari

Kammonkari on asumaton matala saari Liminganlahden luoteisosassa Perämerellä Oulun kaupungissa. Saari on osa Liminganlahden merenrantaniittyjen aluetta. Lähin toinen saari on luoteessa sijaitseva Kotakari.
Rantamatalikolla sijaitseva Kammonkari on matala, ja sitä ovat yksityiset metsästäjät raivanneet. Nykyisin saaren kasvusto käsittää pääasiassa pensaikkoa sekä ruoikkoa. Vesakoitumisen estämiseksi on ehdotettu saaren käyttämistä lammaslaitumena. Saaren rantavesissä esiintyy uhanalaista upossarpiota.
Kammonkari on tärkeä lintujen pesimäalue, ja se on maihinnousukiellossa lintujen pesimäaikana 1. toukokuuta — 31. heinäkuuta välisenä aikana.
Shannon Stewart

Shannon Niquette Stewart (s. 6. kesäkuuta 1984) on yhdysvaltalainen malli, joka tuli tunnetuksi "Huippumalli haussa" -ohjelmasta. Stewart sijoittui toiseksi sarjan ensimmäisellä kaudella.
"Huippumalli haussa" -ohjelman jälkeen Stewart allekirjoitti sopimuksen Elite Modelsille Chicagossa sekä Major Model Managementille. Hän on tehnyt mallintöitä Nuj Novakhettille, "ELLEgirl"-lehdelle, "Teen Voguelle, Sydney Magazinelle, Six Degree Magazinelle" sekä Ford Fusionille. Hän on myös ollut muutamassa kannessa sekä tehnyt muotinäytöksiä.
Stewart on naimisissa malli Matt Ratliffin kanssa.
Robert Alton Harris

Robert Alton Harris (15. tammikuuta 1953 – 21. huhtikuuta 1992) oli yhdysvaltalainen rikollinen ja tuomittu murhaaja, joka teloitettiin San Quentinin kaasukammiossa. Kyseessä oli ensimmäinen kuolemantuomion täytäntöönpano Kalifornian osavaltiossa 25 vuoteen. 
Harris sieppasi ja murhasi 5. heinäkuuta 1978 16-vuotiaat John Mayeskin ja Michael Bakerin yhdessä veljensä Danielin kanssa. Murhat tehtyään kaksikko suoritti varastetulla autolla pankkiryöstön. Harris tuomittiin kuolemaan kahdesta murhasta 6. maaliskuuta 1979, mutta veli selvisi määräaikaisella vankeusrangaistuksella kidnappauksesta. Harrisilla oli aiempaa rikollista taustaa. 
Harris nautti viimeiseksi ateriakseen Kentucky Fried Chickenin pikaruokaa, kaksi Dominos’in pizzaa sekä jäätelöä. Hänet teloitettiin ja julistettiin kuolleeksi 6:21 aamulla. Hänen viimeiset sanansa olivat "you can be a king or a street sweeper, but everyone dances with the grim reaper".
Jakobstads BK

Jakobstads Bollklubb eli JBK on suomalainen, Pietarsaaresta kotoisin oleva jalkapallojoukkue. Seura pelaa kotiottelunsa Pietarsaaren Länsikentällä, joka sijaitsee aivan Pietarsaaren keskuskentän vieressä. Seuraa valmentaa Jukka Karjalainen. Seura on pelannut kaikkiaan 26 kautta Suomen toiseksi korkeimmalla sarjatasolla.
Historia.
Seura perustettiin vuonna 1944. Seuran ensimmäinen ottelu pelattiin vuonna 1945 TULin piirisarjassa NIK:ta vastaan, jonka JBK voitti 3-1. Seuran ensimmäisen maalin teki Lasse Hellund. JBK nousi vuonna 1947 TUL:n Suomi-sarjaan. Seura on vuodesta 1999 lähtien pelannut Suomen kolmanneksi korkeimmalla sarjatasolla Kakkosessa ja Pohjoislohkossa ja viime vaiheessa n.s. sen C-lohkossa. JBK putosi kuitenkin kauden 2011 päätteeksi Kakkosesta.
52 Europa

52 Europa on 303 km:n läpimittainen epäsäännöllisen muotoinen asteroidi, joka kiertää Aurinkoa keskimäärin 3,10 AU:n päässä Marsin ja Jupiterin välisellä pääasteroidivyöhykkeellä. Europan löysi H. Goldschmidt vuonna 1858. Nimensä pikkuplaneetta sai kreikkalaisen mytologian Europan mukaan. Tätä asteroidia ei tule sekoittaa yhteen Jupiterin suurista kuista. 
Europa on asteroidivyöhykkeen kuudenneksi massiivisin pikkuplaneetta. Se on myös kooltaan yksi suurimmista. Europa on C-tyypin asteroidi, jonka vuorokausi eli pyörähdysaika on noin 5,63 tuntia.
SMFR

SM-Fetisisti Ryhmä ry (Sadomasokismi-fetisistiryhmä) on vuonna 1996 perustettu helsinkiläinen yhdistys, jonka toiminnan tarkoituksena on jakaa tietoa sadomasokismista ja fetisismistä, vaikuttaa yhteiskunnallisesti monimuotoisen seksuaalikulttuurin puolesta sekä järjestää tapaamismahdollisuuksia (klubeja, bileitä, yms.) BDSM:stä ja fetisseistä kiinnostuneille aikuisille.
SMFR piti ensimmäisen virallisen kokouksensa vuonna 1997, jolloin päätettiin rekisteröitymisestä ja nimestä. Sitä ennen kokoontumiset olivat vapaamuotoisia.
SMFR tekee yhteistyötä muiden alan yhdistysten kanssa (mm. Bizarre Club) ja järjestää bussikuljetuksia näiden tapahtumiin. SMFR:n tapahtumissa noudatetaan käytösetikettiä, joka kieltää esimerkiksi toisten koskemisen ilman heidän lupaansa.
Yhdistys voitti Vuoden kinkytekopalkinnon vuonna 2016.
FK Karpaty Lviv

FK Karpaty Lviv on ukrainalainen jalkapalloseura Lvivin kaupungista. Seura on perustettu vuonna 1963. Se pelasi kaikki Ukrainan liigan kaudet Neuvostoliiton hajoamisen jälkeen maansa pääsarjatasolla ennen kuin putosi kauden 2003–2004 jälkeen. Seura kuitenkin nousi takaisin pääsarjatasolle kaudeksi 2006–2007 sijoituttuaan toiseksi korkeimmalla tasolla toiseksi. Ukrainan liigassa sen paras sijoitus on kolmas. Seurassa on kuitenkin päästy myös mestaruuksien makuun, koska se on voittanut Neuvostoliiton cupin vuonna 1969 ja Ukrainan cupin loppuottelussa se oli vuosina 1993 ja 1999. Cupin voittojen seurauksena seura on päässyt osallistumaan sekä Cup-voittajien cupiin, että UEFA Cupiin. 
Seuran kotistadion Stadion Ukrajina (Ukraina Stadium) on melko suuri ja sinne mahtuu lähes kolmekymmentätuhatta katsojaa. Kotikenttä sijaitsee Lvivin keskustan kaakkoispuolella Halytšin piirissä, ja mitoitukseltaan se on 28 051-paikkainen. 
Suomalaisille seurasta on tuttu ainakin Edward Anyamkyegh, joka pelaa seinäjokelaisessa Sepsi-78:ssa ja on pelannut myös Kuopion Palloseurassa.
Black-Ash Inheritance

Black-Ash Inheritance on ruotsalaisen melodista death metalia soittavan In Flames -yhtyeen EP vuodelta 1997. EP:n nimi tulee In Flamesin kappaleen ”Dead God in Me” sanoituksesta. EP alun perin julkaistiin esittelemään tulevan "Whoracle"-albumin sisältöä.
EP:n kappaleista ”Gyroscope” julkaistiin myöhemmin "Whoraclella". ”Acoustic Medley” on akustinen sovitus kappaleista ”Artifacts of the Black Rain”, ”Dead Eternity” ja ”Jotun”, joista viimeksi mainittu julkaistiin "Whoraclella". EP:llä julkaistiin myös liveversio albumin "Lunar Strain" kappaleesta ”Behind Space”, nyt Anders Fridénin laulamana. Kappale ”Goliaths Disarm Their Davids” sisällytettiin pelin "Brütal Legend" soundtrackiin.
"Black-Ash Inheritance" julkaistiin vuonna 2007 vinyylinä Night of the Vinyl Dead Recordsilta, rajoitettuna 555 kappaleeseen, ja yhdistettynä "The Jester Race" -albumiin Nuclear Blastin Reloaded-uudelleenjulkaisussa vuonna 2008.
Kuopion Sirkus

Kuopion Sirkus on lasten ja nuorten sirkustoimintaa opettava ja edistävä yhdistys. Kuopion Sirkus toimii tällä hetkellä Kuopion Männistössä Lahdentaan "Latari" nuorisotalon tiloissa.
Historiaa.
Sirkustoiminta käynnistyi vuonna 1984 ja virallisesti Kuopion Lasten Sirkus r.y. rekisteröitiin 16.2.1986. Nykyään käyttönimenä toimii Kuopion Sirkus. Sirkustoiminta on jatkunut siitä lähtien erilaisilla sirkustaiteen opetuskerhoilla ja esiintymisillä tilatuissa tapahtumissa. Sirkus tuottaa myös itse vuosittain omia esityksiä.
Kuopion Sirkus on myös ollut yksi Suomen Nuorisosirkusliiton perustajajäsen.
Opetus ja kerhot.
Pääohjaajana toimii tällä hetkellä sirkustaiteen ohjaaja Emilia Tengvall. Sirkuskerhot toimivat pääsääntöisesti Lahdentaan nuorisotalon tiloissa Kuopiossa. Kuopion Sirkus järjestää myös opetusta tilauksesta niin kouluissa kuin tapahtumissakin. Opetuskerhoja on niin lapsille kuin myös aikuisillekin.
Esityksiä.
Kuopion Sirkus tekee joka vuosi vähintään yhden show'n. 
Kuopion Sirkukselta voi myös tilata esityksiä erilaisiin tapahtumiin mm. lasten- ja aikuisten juhliin sekä pikkujouluihin. 
Saavutuksia.
Kuopion Sirkus on menestynyt valtakunnallisesti erilaisissa taidetapahtumissa. Kunniakirjoja ja tunnustuspalkintoja on tullut taiteilijoille ja myös koko ryhmälle vuosien ajan. Kuopion Sirkuksesta on edennyt harrastajista ammattilaisiksi sirkustaiteilijoiksi monia sirkuksen kasvatteja mm. Jani Suihkonen, Taruelma Heikkinen, Emilia Tengvall, Toni Valta ja Jukka Grönfors. 
Kansainvälisyys.
Kuopion Sirkus on vieraillut erilaisilla kokoonpanoilla ulkomailla 1986 lähtien mm. Ruotsissa Ludvikassa ja Gröna Lundissa. Merkittävin vierailu oli Egyptin Kansallissirkuksessa Kairossa. Kuopion Sirkuksella on myös ystävyyssirkuskoulu Venäjällä Pihkovassa.
Kuopion Sirkuksen ja Suomen Nuorisosirkusliiton yhteistyössä järjestämä kansainvälinen sirkustaidetapahtuma SirkusSoppa, Kuopiossa 28.7.-2.8.2009. Tapahtuma on yksi Suomen suurimpia sirkustapahtumia.
Maria Heiskanen

Maria Heiskanen (s. 21. elokuuta 1970 Kuopio) on suomalainen näyttelijä.
Ura.
Heiskasen läpimurtorooli oli ”Minna” ruotsalaisohjaaja Jan Troellin elokuvassa "Il Capitano" (1991). Heiskanen palkittiin suorituksestaan Chicagon kansainvälisillä elokuvafestivaaleilla.
Heiskanen työskenteli Ruotsissa vuosina 1993–2003 sekä elokuvissa että teatterissa. Hänen työpaikkoinaan olivat muun muassa Kungliga Dramatiska Teatern sekä Riksteatern, jossa hän näytteli muun muassa Lars Norénin ohjaamassa versiossa Anton Tšehovin näytelmästä "Lokki" (2001).
Suomessa Heiskanen on esiintynyt muun muassa Aleksi Salmenperän ohjaamassa elokuvassa "Miehen työ" (2007) sekä Aki Kaurismäen elokuvassa "Laitakaupungin valot" (2006). Molemmista roolisuorituksistaan Heiskanen oli sivuosaehdokkaana Jussi-palkinnon saajaksi.
Heiskanen esittää naispääosaa Jan Troellin ohjaamassa elokuvassa "Ikuistetut hetket" (2008) (Maria Larssons eviga ögonblick). Tästä roolisuorituksestaan Heiskanen sai Ruotsin arvostetuimman elokuvapalkinnon, Guldbagge-palkinnon, parhaasta naispääosasta. Heiskanen palkittiin roolistaan myös Valladolidin elokuvafestivaaleilla Espanjassa 2008 parhaana naisnäyttelijänä. Heiskanen sai myös Ruotsin TV 4:n Guldsolenin. "Ikuistetut hetket" oli Ruotsin Oscar-palkintoehdokas 2009. 
Heiskanen toimii hahmoterapeuttina Helsingissä.
Frances Rich

Frances Rich (9. tammikuuta 1910, Spokane, Washington – 14. lokakuuta 2007) oli yhdysvaltalainen kuvanveistäjä ja entinen näyttelijä.
Rich oli mykkäelokuvien näyttelijä Irene Richin tytär. Hän itse esiintyi 1930-luvun alkupuolella useissa elokuvissa sekä Broadway-näytöksessä "Brief Moment". Hän tapasi vuonna 1933 kuvanveistäjä Malvina Hoffmanin ja lähti opiskelemaan hänen johdollaan Pariisiin.
Rich tutustui uransa alkuvaiheissa kuvanveistäjä Carl Millesiin, jonka kanssa hän teki pitkäaikaista taiteellista yhteistyötä. Hänen teoksiinsa kuuluvat pronssinen pelikaanipatsas Kalifornian yliopiston Berkeleyn kampuksella sekä Lotte Lehmannin, Margaret Sangerin, Diego Riveran, Alice Stone Blackwellin ja Katharine Hepburnin muotokuvat. Hän eli 97-vuotiaaksi.
Scottin piirikunta (Kansas)

Scottin piirikunta (lyh. SC) on piirikunta Kansasin osavaltiossa Yhdysvalloissa. Vuoden 2000 väestonlaskennan mukaan piirikunnan väkiluku oli 5 120. Piirikunnan keskus on Scott City, joka on myös piirikunnan ainoa kaupunki.
Hallinto.
Vaikka voimassa oleva Kansasin perustuslakimuutos vuodelta 1986 sallii alkoholipitoisten juomien myynnin, on Scottin piirikunnassa voimassa kielto, jonka mukaan yli 3,2 tilavuusprosenttia alkoholia sisältävien juomien myynti on sallittu ainoastaan alkoholiliikkeissä. Mietoja mallasjuomia voi ostaa elintarvikeliikkeistä.
Maantiede.
Yhdysvaltain väestönlaskentaviraston mukaan piirikunnan pinta-ala on 1 859 neliökilometriä. Pinta-alasta vain 0,02 prosenttia eli noin 0,37 neliökilometriä on vettä.
Piirikunta rajoittuu koillisessa Goven piirikuntaan, idässä Lanen piirikuntaan, etelässä Finneyn piirikuntaan, lounaassa Kearnyn piirikuntaan, lännessä Wichitan piirikuntaan ja luoteessa Loganin piirikuntaan.
Väkiluvun kehitys ja väestö.
Vuoden 2000 väestönlaskennan mukaan piirikunnassa asui 5 120 henkeä, 1 435 perhettä ja siellä oli 2 045 taloutta, asukastiheyden ollessa 3 asukasta neliökilometrillä. Piirikunnassa oli tuolloin 2 291 asuinrakennusta, eli keskimäärin 1,23 asuinrakennusta neliökilometriä kohti.
Talouksista joka kolmannessa oli alle 18-vuotiaita lapsia, ja avioparit muodostivat 61 prosenttia talouksien määrästä. Perheettömiä talouksia oli lähes kolmannes, 29,8 prosenttia kaikista talouksista. Keskimäärin ruokakuntien koko oli 2,46 asukasta taloutta kohti, ja keskimääräinen perheen koko oli 3,01 henkilöä.
Townshipit.
Scottin piirikunta on jaettu seitsemään townshipiin. Scott City katsotaan näistä erilliseksi, eikä sitä ole luettu mukaan väestönlaskentaan.
Granny D

Doris ”Granny D” Haddock (24. tammikuuta 1910 – 9. maaliskuuta 2010) oli yhdysvaltalainen liberaali poliittinen aktivisti. Hän tuli tunnetuksi marssittuaan 1. tammikuuta 1999 – 29. helmikuuta 2000 koko manner-Yhdysvaltain halki tukeakseen vaalirahoitusuudistusta. Hän keskeytti protestimarssinsa ainoastaan kerran saadakseen hoitoa nestehukkaan.
Granny D aloitti uransa aktivistina jo vuonna 1960 kampanjoimalla miehensä kanssa onnistuneesti Alaskassa suoritetuksi suunniteltuja ydinkokeita vastaan. Pari vetäytyi vuonna 1972 New Hampshiren Dubliniin, missä Granny D:n puoliso myöhemmin kuoli Alzheimer-komplikaatioihin. 
Granny D sai Yhdysvalloissa huomattavaa julkisuutta protestimarssillaan, joka päättyi hänen saavuttuaan Washingtonin kaupunkiin helmikuussa 2000. Hänelle myönnettiin muun muassa kunnia-arvo Franklin Pierce Collegesta 21. lokakuuta 2002 sekä useiden kaupungien palkintoja.
Granny D oli vuonna 2004 demokraattisen puolueen ehdokkaana Yhdysvaltain senaattiin New Hampshiresta, mutta hän hävisi ääniprosentein 66–34 republikaani Judd Greggille. Granny D:n asema naisen keskimmäisenä nimenä virallistettiin 19. elokuuta 2004. Hän tuki avoimesti Mike Gravelin ehdokkuutta Yhdysvaltain presidentinvaaleissa 2008. Hänellä on poika James sekä vuonna 2005 Alzheimerin tautiin kuollut tytär Elizabeth.
Koodinmurtaja (korttipeli)

Koodinmurtaja on tavallisella 52 kortin pakalla pelattava korttipeli. Pelin voittaja, eli "koodinmurtaja", on pelaaja, joka onnistuu pitämään omat korttinsa piilossa muilta pelin loppuun asti.
Pelin alku on lähinnä pelkkää arvailua, mutta pelin edetessä pelaajien kortteja paljastuu helpottaen vastapelaajien korttien selvittämistä. Jo alussa kukin pelaaja tietää, ettei vastapelaajilla voi olla samoja kortteja, kuin itsellä on.
Alkuvalmistelut.
Koodinmurtajaa pelataan 2-4 pelaajan kanssa puolella pakalla (padat ja hertat). Jos pelaajia on useampia tai jos pelistä halutaan pitkäkestoisempi, voidaan pelata koko pakalla. Maksimissaan pelaajia voi olla 8.
Pelin alku ja kulku.
Korttipakan sekoituksen jälkeen jokaiselle pelaajalle jaetaan 4 korttia, joita ei näytetä vastapelaajille. Kortit laitetaan kunkin pelaajan eteen kuvapuoli alaspäin suuruusjärjestykseen niin, että jokainen on selvillä kummassa päässä on suurin ja kummassa pienin kortti. Ässä on tässä pelissä 14, eli suurin luku. Keskenään samanarvoisten korttien arvojärjestys on suurimmasta pienimpään pata ♠ &gt; hertta ♥ &gt; ruutu ♦ &gt; risti♣.
Esimerkiksi, jos pelaajalla on ♠7, ♥8, ♥6 ja ♥7, on korttien arvojärjestys seuraava: ♥6 &lt; ♥7 &lt; ♠7 &lt; ♥8.
Jäljelle jäävä pakka laitetaan pelialustan keskelle. Jakajasta seuraava nostaa pakan päältä yhden kortin näyttämättä sitä muille ja koettaa arvata jonkin numeron vasemmalla puolellaan istuvan pelaajan korteista. Maata ei tarvitse tietää, pelkän numeron arvaus riittää. Jos arvaus osuu oikeaan, kyseinen kortti käännetään kaikkien näkyville. Arvonsa perusteella paljastetun kortin sijainti rivissä helpottaa loppujen korttien arvaamista.
Oikein arvannut pelaaja voi joko jatkaa vuoroaan arvaamalla uudelleen saman pelaajan tai tästä seuraavan pelaajan kortin. Tai hän voi lopettaa vuoronsa laittamalla keskipakasta nostamansa kortin omaan koodiinsa oikealle paikalleen vieläkään näyttämättä sitä muille. Tämän jälkeen vuoro siirtyy vasemmalla puolella istuvalle pelaajalle ja kyseinen pelaaja nostaa pakasta kortin.
Jos pelaajan arvaus menee väärin (joko heti alussa tai jatkaessa vuoroaan), joutuu pelaaja laittamaan pakasta nostamansa kortin koodiinsa oikealle paikalleen niin päin, että kaikki näkevät sen, ja vuoro siirtyy seuraavalle.
Peli jatkuu näin, kunnes keskellä olevasta pakasta loppuu kortit ja pelaajat joutuvat paljastamaan vieressään istuvien pelaajien kortteja nostamatta itselleen ylimääräistä korttia. Peli loppuu, kunnes vain yhdellä pelaajalla on kortteja piilossa.
Mainittavaa.
Peli on hyvää päättelykyvyn harjoitusta. Pelaaja joutuu miettimään mikä luku sopii paljastettujen lukujen väliin, ja mitä lukuja vastapelaajalla ei voi olla.
Huom! Arvausvuorossa oleva pelaaja ei voi laittaa pakasta nostamaansa korttia piiloon koodiinsa, jollei ole arvannut vähintään yhden pelaajan korttia oikein. Pelaaja ei voi myöskään hypätä arvaamaan muiden kortteja arvaamatta oikein heitä edeltäneiden pelaajien kortteja.
Tron Øgrim

Tron Øgrim (27. kesäkuuta 1947 – 23. toukokuuta 2007) oli norjalainen poliitikko, kirjailija ja toimittaja. Hän oli keskeisimpiä vaikuttajia Norjan maolaisessa liikkeessä 1960-luvulta 1980-luvulle. Marxilaisen teorian lisäksi Øgrim julkaisi science fictioniä salanimellä Eirik Austey.
Øgrim vaikutti vuodesta 1965 lähtien Sosialistisk Folkeparti (SF) -puolueen nuorisojärjestössä Sosialistisk ungdomsforbund (SUF). SUF katkaisi välinsä puolueeseen vuonna 1969 ryhdyttyään tukemaan Mao Zedongin versiota marxismi-leninismistä. Øgrim ajoi järjestössä voimakkaasti tätä maolaista suuntausta. Hän kuului vuodesta 1973 SUF(m-l):n aloitteesta perustetun Arbeidernes kommunistparti (marxist-leninistene) -puolueen (AKP[m-l]) keskusjohtoon vuoteen 1984 asti ja oli sen keskeisimpiä ideologeja. Hän jatkoi Rød Valgallianse -puolueen (nykyisin Rødt) riveissä kuolemaansa asti.
Vuosina 1990–2001 Øgrim toimi kolumnistina PC World Norge -lehdessä ja oli aktiivisia kirjoittajia tammikuusta 2006 kuolemaansa saakka.
Jan Troell

Jan Gustaf Troell (s. 23. heinäkuuta 1931 Limhamn, Ruotsi) on ruotsalainen elokuvaohjaaja ja käsikirjoittaja.
Troellin ohjaustöihin kuuluvat viisi Oscar-ehdokkuutta saanut "Maastamuuttajat" (Utvandrarna) ja suomalaisesta kolmoismurhaaja Juha Valjakkalasta kertova "Il Capitano".
Troellin vakionäyttelijöihin lukeutuu Max von Sydow.
Maeve Binchy

Maeve Binchy (28. toukokuuta 1939 Dalkey, Irlanti – 30. heinäkuuta 2012) oli irlantilainen kirjailija. Useat hänen romaaninsa kuvaavat jännitteitä irlantilaisen maaseudun ja kaupunkielämän välillä, hahmottavat Irlannin ja Englannin vastakohtia ja tuovat esille irlantilaisen elämänmenon dramaattisia kehitysvaiheita toisesta maailmansodasta lähtien.
Binchy valmistui University Collegesta Dublinista vuonna 1960. Hän toimi opettajana ja "The Irish Times" -lehdessä toimittajana ennen siirtymistään kirjailijaksi. Binchy kuoli 30. heinäkuuta 2012 lyhyen aikaa sairastettuaan.
Charles H. Cecil Studios

Charles H. Cecil Studios on Firenzessä Italiassa sijaitseva ateljeetyyppinen taidekoulu. Koulua johtaa taidemaalari Charles Cecil. Studio tunnettiin ennen nimellä Cecil-Graves Studios, kunnes Daniel Graves 1991 perusti Florence Academy of Artin ja Cecil studios jäi vanhaan Cecil-Graves Studiosin tiloihin muuttaen nimekseen Charles H. Cecil Studios.
Filosofiaa.
Pääperiaate opetuksessa on elävästä mallista piirtäminen. Charles Cecilin opettamassa "sight-size"-tekniikkassa malli piirretään, maalataan tai muotoillaan savesta samaan kokoon kuin se nähdään. Teline asetetaan mallin viereen ja astutaan muutama askel taaksepäin merkitylle kohdalle, jossa mittasuhteita vertaillaan. Tämän jälkeen astutaan takaisin telineelle merkitsemään mitat. Oikein ymmärrettynä "sight-size" ei ole mekaaninen tekniikka vaan tapa nähdä asioita. Monet taiteilijat ovat käyttäneet ja käyttävät yhä tätä tapaa elävästä mallista työskennellessä. Cecil uskoo, että ateljeetraditio on korvaamaton taiteen uudistaja figuratiivisen taiteen kohdalla.
Opetusohjelma.
Ensimmäisenä vuonna piirretään hiilellä antiikin ja renessanssin kipsijäljennösten mukaan. Perustaitojen harjaannuttua kipsien parissa jatketaan elävän mallin tai muotokuvapiirustuksen parissa. Muotokuvapiirustus aloitetaan ensimmäisen vuoden loppupuolella. Anatomian ja kolmiulotteisen muodon opiskelussa oppilaat muovailevat mallia savesta "sight-size"-tekniikkaa käyttäen.
Toisena vuotena keskitytään "sight-size"-muotokuva- ja figuurimaalaukseen. Opiskeluun kuuluu myös maalauksen materiaalioppia kuten pohjustusta ja öljyvärien hiertämistä.
Kolmantena vuonna on suurikokoisten figuurimaalausten ja muotokuva- sekä kuvanveistoprojektien vuoro. Entiset oppilaat palaavat joskus maalaamaan kolmannen vuoden oppilaitten ryhmän kanssa. Oppilaat voivat myös jatkaa neljännelle vuodelle tai palata myöhemmin jatkamaan opintojaan.
Koulusta valmistuneita taidemaalareita ovat muiden muassa Nicholas Beer ja Matthew Collins.
Teófilo Yldefonso

Teófilo E. Yldefonso (11. marraskuuta 1902 Piddig, Ilocos Norte – 19. kesäkuuta 1942 Capas, Tarlac) oli filippiiniläinen uimari ja olympiamitalisti.
Urheilu-ura.
Yldefonso saavutti uransa aikana kaksi olympiapronssia 200 metrin rintauinnissa, vuosina 1928 ja 1932.
Uransa aikana Yldefonso tunnettiin lempinimellä ”Ilocanon hai”. Hän oli ensimmäinen filippiiniläinen olympiamitalisti ja on edelleenkin (vuonna 2020) ainoa filippiiniläinen, joka on saavuttanut kaksi olympiamitalia.
Toinen maailmansota.
Yldefonso taisteli japanilaisia vastaan toisessa maailmansodassa Bataanissa. Hän selviytyi hengissä Bataanin kuolemanmarssilta, mutta kuoli myöhemmin Capasin keskitysleirillä. Hänen ruumiinsa jäännöksiä ei koskaan löydetty.
Joanna Hayes

Joanna Hayes (s. 23. joulukuuta 1976) on yhdysvaltalainen yleisurheilija.
Hayes voitti 1999 NCAA-mestaruuden 400 metrin aitajuoksussa. Samana vuonna hän valmistui Kalifornian yliopistosta. Hän osallistui samana vuonna Sevillan MM-kisoihin, joissa karsiutui 400 metrin aitojen alkuerissä ajalla 55,38. Vuonna 2000 Hayes karsiutui Yhdysvaltain olympiajoukkueesta sijoituttuaan olympiakarsinnoissa 400 metrin aidoissa neljänneksi ja 100 metrin aitajuoksussa viidenneksi. Vuonna 2003 hän voitti 400 metrin aidoissa Pan-Amerikan kisat, Pariisin MM-kisoissa hän karsiutui välierissä.
Hayes juoksi Budapestin sisäratojen MM-kisoissa 2004 neljänneksi 60 metrin aidoissa ajalla 7,86. Myöhemmin samana vuonna hän voitti olympiakultaa Ateenan olympialaisissa 100 metrin aidoissa ajalla 12,37. Kauden lopussa hän voitti samassa lajissa . Helsingin MM-kisoissa Hayes selvisi 100 metrin aitojen loppukilpailuun, mutta keskeytti. Kauden lopussa hän oli kuudes.
Oman urheilu-uransa jälkeen Hayes on toiminut valmentajana ja valmentanut muun muassa 400 metrin aitajuoksun olympiavoittajia Sydney McLaughlin-Levronea ja Rai Benjaminia.
Ennätykset.
Lähde:
Christianskirkjan

Christianskirkjan on kirkkorakennus Klaksvíkissä, Färsaarilla. Se on valmistunut vuonna 1963. Silmiinpistävä piirre kirkossa on se, ettei siinä ole lainkaan tornia. Kirkon rakennusmateriaalina on toiminut kivi. Kirkon on suunnitellut arkkitehti Peter Koch, ja sen lasitaiteesta on vastannut tanskalainen taiteilija Ulrikke Marssen. Kirkon alttaritaulu on peräisin Tanskan Viborgin tuomiokirkosta. Kirkko on nimetty Tanskan kuninkaan Kristian X:n mukaan.
Kirkossa pidetään jumalanpalveluksia joka sunnuntai klo 11 alkaen. Seurakuntalaisia kirkkoon mahtuu 1000, mikä tekee siitä Färsaarten suurimman. Kirkkoon on myös mahdollista saada opastettu kierros.
Ranskan perustuslaki (1958)

 
Ranskan perustuslaki vuodelta 1958 on 4. lokakuuta 1958 hyväksytty Ranskan historian viidennen tasavallan perustuslaki. Sen perusteella on järjestetty tasavallan erilaiset instituutiot ja toimivaltuudet. Perustuslaki pohjaa oikeutensa demokratiaan: kansan hallitus, kansan valtuudella ja kansaa varten.
Perustuslaki hyväksyttiin kansanäänestyksessä 28. syyskuuta 1958 suurella äänten enemmistöllä. Enemmistö oli hyvin laaja, jos sitä verrataan neljännen tasavallan perustaneeseen vuoden 1946 kansanäänestykseen. Sittemmin perustuslakia on muutettu (vuoden 2009 alkuun mennessä) kaikkiaan kuusitoista kertaa, joka kansalliskokouksen ja senaatin yhteisistunnossa, jota kutsutaan nimellä Congrès, tai suoraan kansalta kysytyn kansanäänestyksen kautta.
Perustuslain johdanto viittaa muihin perustavanlaatuisiin teksteihin: Ihmis- ja kansalaisoikeuksien julistukseen, joka annettiin 26. elokuuta 1789, 27. lokakuuta 1946 hyväksytyn perustuslain esipuheeseen sekä vuoden 2004 ympäristöjulistukseen. Nämä tekstit kuten myös tasavallan lakien takaamat perusperiaatteet muodostavat yhdessä Perustuslakikokonaisuuden.
Ranskan perustuslakineuvosto ("Conseil constitutionnel français") selvittää pyydettäessä kaikkien lakien yhteensopivuuden perustuslain kanssa. Myös jokainen tuomari on velvollinen toteuttamaan perustuslain määräyksiä oikeudenkäytössään.
Lyhyesti.
Vuoden 1958 perustuslaki luotiin, koska Ranskan piti päästä Algerian sodasta ja sen erityinen piirre on paluu vahvaan toimeenpanovaltaan. Perustuslain kirjoittamiseen vaikutti erittäin voimakkaasti pääministeri Michel Debré, joka halusi Britannian mallin mukaista vahvaa pääministeriä. Myös kenraali Charles de Gaulle vaikutti voimakkaasti näkemyksillään asiaan, sillä hän halusi tehdä tasavallan presidentistä keskeisen vallankäyttäjän. Viidennen tasavallan perustuslakiin on vaikuttanut voimakkaasti de Gaullen Bayeux’ssa 6. kesäkuuta 1946 pitämä puhe.
Ottaako sydämestä?

Ottaako sydämestä? on vuosina 1995–1996 MTV3:lla esitetty suomalainen televisiosarja. Sarjan on käsikirjoittanut Ilse Rautio ja ohjannut Peppi Kajanne.
Juoni.
Sarja kertoo pienestä terveyskeskuksesta tai lähinnä sen odotushuoneesta. Sairauksista kaiken tietävä Reetta on eläkeikää lähestyvä vanhankansan vastaanottovirkailija, joka vastustaa viimeiseen asti ATK:ta. Hän pitää kaiken järjestyksessä ja käyttää vihkoja potilastietojen ylläpitoon. Reetan maailma järkkyy kun hänen vastaanottopisteeseen tulee tietokone ja hänen pitäisi alkaa käyttää sitä vihkojen sijasta. Terveyskeskukseen siirron saaneella sairaanhoitaja Minnalla ja terveyskeskuksen ainoalla lääkäärilla Manulla on ollut suhde aiemmin ja nyt he päätyvät sattumalta samaan työpaikkaan.
Koiramäki (Särkänniemi)

Koiramäki (vuoteen 2012 asti Lasten Eläintarha) on Tampereella Särkänniemen huvipuistossa sijaitseva teemapuistoalue, joka perustuu Mauri Kunnaksen luoman Koiramäki-kirjasarjan ympärille. Alueella toimi aikaisemmin Lasten Eläintarha, jonka eläimet ovat nykyään Koiramäessä. Alue uudistettiin kesäkaudeksi 2013 nykyiseen muotoonsa Koiramäeksi. Särkänniemi on ilmoittanut uudistuksen hinnaksi yli 5 miljoonaa euroa.
Historia.
Lasten Eläintarha avattiin vuonna 1970, jolloin sen eläinten lukumäärä oli melko vähäinen. Vuonna 2012 eli viimeisenä toimintavuotena Lasten eläintarhassa sekä nykyisin Koiramäessä asusteli ja asustelee noin 30 eri eläinlajia ja yhteensä 200 eläinyksilöä.
Koiramäki.
Alue on suunniteltu etenkin lapsiperheille, ja sieltä löytyy muun muassa Koiramäen kaupunki, maatila, talli ja Drakkulan linna sekä kauppoja. Koiramäessä ei kuitenkaan ole varsinaisia huvilaitteita. 
Koiramäen taustalla on ollut toiminnallisuuden ja yhdessätekemisen hakeminen. Suunnittelutyöt kestivät kolme vuotta, ja rakentaminen maksoi yli 5 miljoonaa euroa. Se on Särkänniemen suurin investointi 2000-luvulla.
Koiramäkeä on ollut suunnittelemassa Särkänniemen työntekijöistä koostuva oma työryhmä, amerikkalainen Bruce D. Robinson Design Group, Mauri Kunnaksen edustajana suunnittelussa Leena Carelse sekä arkkitehti- ja pääsuunnittelusta vastaamassa tamperelainen arkkitehtikonttori Petri Pussinen Oy.
87 Sylvia

87 Sylvia on Marsin ja Jupiterin välisen asteroidivyöhykkeen yksi suurimmista asteroideista, läpimitaltaan 280 ja pituudeltaan 380 kilometriä. Se kuuluu Cybele-ryhmään. Sylvia kiertää itsensä ympäri 5 tunnissa ja 11 minuutissa. Sylvialta on löydetty kaksi kuuta, Romulus ja Remus.
Sylvian kuut.
Sylvian Romulus on läpimitaltaan 18 kilometriä ja kiertää Sylviaa 3,6496±0,0007 päivän eli 87,6 tunnin kiertoajalla. Remuksen läpimitta on noin 7 km ja yksi kierros vie 1,3788±0,0007 päivää eli 33 tuntia.
Lester Brown

Lester R. Brown (s. 1934) on yhdysvaltalainen ympäristöasiantuntija. Hän johtaa perustamaansa Earth Policy "-"instituuttia. 
Vuonna 1974 hän perusti Washington D.C:ssä Yhdysvalloissa toimivan sitoutumattoman tutkimusorganisaation, Worldwatch-instituutin, joka toimii kestävän kehityksen ja sosiaalisen oikeudenmukaisuuden puolesta. Worldwatch-instituutti on julkaissut "Maailman tila" -raportteja vuodesta 1975 lähtien. 
Brown ajaa kestävää kehitystä, jota hän on käsitellyt kymmenissä kirjoissaan. Hän on yksi laajalevikkisimmistä tietokirjailijoista, sillä hänen teoksiaan on käännetty yli 40 kielelle. "The Washington Postin" mukaan hän lukeutuu 50 vaikutusvaltaisimman ajattelijan joukkoon. 
Brownin tuotannosta on suomennettu "Elämän merkit. Maapallon ympäristötilastot" (1993) sekä vuosittaiset "Maailman tila – Worldwatch Institute raportit kehityksestä kohti kestävää yhteiskuntaa".
Kolhon rautatieasema

Kolhon rautatieasema on rautatieasema Mänttä-Vilppulassa, Kolhon kylässä. Se on yksi alkuperäisistä rataosan varrella sijaitsevista asemista. Se rakennettiin pysäkiksi vuosina 1881–1883, mutta laajennettiin nykyiseen asuunsa vuonna 1900 arkkitehti Bruno Granholmin piirustusten mukaisesti. Asemarakennuksen lisäksi alueella on vanhoja rautatieläisten asuin- ja talousrakennuksia sekä tavaramakasiini. Kolhon sivuraiteet ja vaihteet purettiin syyskuussa 2020.
Museovirasto on luokitellut Kolhon ja Vilppulan asema-alueet valtakunnallisesti merkittäväksi rakennetuksi kulttuuriympäristöksi.
Asemalla pysähtyvät Tampereen ja Keuruun väliset taajamajunat. Yksi vuoropari jatkaa Jyväskylään. Maanantaista lauantaihin asemalla pysähtyy neljä junaa suuntaansa ja sunnuntaisin kolme junaa suuntaansa.
Kolhon rautatieasemaa on käytetty kirjailija Juhani Ahon romaanin "Rautatie" kuvituksena. Teoksen kuvittaja taidemaalari Eero Järnefelt vietti silloin aikaansa Kolhossa ja käytti töissään mallina paikallisia aiheita. Teoksen tapahtumat sijoittuvat Lapinlahden rautatieasemalle, jota ei silloin vielä ollut olemassa, koska rataakaan ei kulkenut Lapinlahdelle asti.
Henkilöliikenne Kolhossa lakkautettiin 27. toukokuuta 1990, mutta se avattiin uudelleen 3. kesäkuuta 2007. Avausta edelsi laaja selvitystyö matkustajalaiturin sijaintipaikasta. Ratahallintokeskuksen ja Vilppulan kunnan tavoitteena oli sijoittaa uusi asema matkustajavirtojen kannalta mahdollisimman keskeiselle paikalle, mutta eri vaihtoehdot jouduttiin hylkäämään radan kaarevuuden ja kallistusten vuoksi. Selvitystyö eteni pisimmälle ravintola Koloradon lähistöllä sijaitsevasta paikasta, mutta 400 000 euroon nousseet toteuttamiskustannukset olisivat olleet liian korkeat. Suunnitelmia muuttamalla kustannukset olisi saatu laskemaan 260 000 euroon, mutta summa olisi edelleen ylittänyt rakentamiseen käytettävissä olleet määrärahat. Vilppulan kunnanhallitus päätti 5. toukokuuta 2007 matkustajalaiturin sijaintipaikaksi nykyisen Kolhon rautatieaseman, jonka asemalaiturin ja paikoitusalueen kunnostamisen henkilöliikenteen tarpeita vastaaviksi arvioitiin maksavan 90 000 euroa. Paikka oli lopulta edullisin tarjolla olleista vaihtoehdoista.
624 Hektor

624 Hektor on suurin Jupiterin radalla kiertävistä troijalaisista asteroideista. Se on nimetty Troijan sodan sankarin mukaan. Se majailee Lagrangen pisteessä L4, toki huojuen paikallaan "kreikkalaisten" troijalaisten joukossa, vaikka Hektor taistelikin Troijan sodassa Troijan puolella.
Sen koko on 370 × 200 km, ja se on muodoltaan kahdesta pallosta koostuva, todennäköisimmin tyypillinen kaksoisasteroidi, jonka osapuolet koskettavat toisiaan.
Hektor on tummaa, punartavaa asteroidityyppiä D.
Hektorilla on kuu S/2006 (624) Hektor 1, joka on 1 000 km:n päässä ja 15 km:n läpimittainen.
Sattumalta myös 617 Patrocluksella on kiertolainen nimeltä Menoetius. Kuten Hektor, myös Patroclus on nimetty väärään paikkaan, sillä se on troijalaisena sankarina kreikkalaisten troijalaisten asteroidien joukossa.
Meeri

Meeri on suomalainen naisen etunimi. 
Meeri on suomalaisversio englannin Marysta, joka puolestaan juontaa latinan Mariasta ja edelleen kreikan Mariamista tai Mariasta. Kreikan nimien taustalla taas on heprean Miryam. Miryamin merkitystä ei tunneta varmasti. Mahdollisia merkityksiä ovat "katkeruuden meri", "kapinallisuus" ja "toivottu lapsi". Luultavimmin nimi on kuitenkin tullut hepreaan egyptistä, missä "mry" merkitsi rakastettua ja "mr" rakkautta.
Kesäkuun 2025 loppuun mennessä Suomessa on Digi- ja väestötietoviraston tietojen mukaan rekisteröity 11 076 Meeri-nimen saanutta naista.
Kovaa maata

Kovaa maata on vuosina 1994–1997 TV1:llä esitetty suomalainen televisiosarja.
Sarja tehtiin alun perin 12 jakson pituiseksi. Kesällä 1997 sarjaan kuvattiin päätösjakso, jossa selvisi miten sarjan henkilöille lopulta kävi. Sarja julkaistiin DVD:nä 2. marraskuuta 2011 ja uudelleen juhlapainoksena 3. kesäkuuta 2016
Juoni.
Sarja kertoo Viitalan perheen elämästä konkurssin jälkeen. Perhe muuttaa Pentin lapsuudenkotiin maalle.
Britannian Grand Prix 2002

Britannian Grand Prix 2002 oli Formula 1 -sarjan kauden kymmenes osakilpailu, joka järjestettiin 7. heinäkuuta 2002 Silverstone Circuitilla Englannin Silverstonessa. Alex Yoong karsiutui kilpailusta 107% säännön takia. Kilpailun voitti Ferrarin Michael Schumacher.
Lähteet.
Britannian GP 2002 F1-ruutu
15 Eunomia

 15 Eunomia (symboli: ) on asteroidiksi suuri Marsin ja Jupiterin välillä sijaitsevan asteroidivyöhykkeen kappale. Se lienee törmäyksestä jäljelle jäänyt pala. Eunomia on asteroidivyöhykkeen 8.–12. suurin asteroidi. Eunomia on Eunomia-ryhmän nimikkoasteroidi ja massaltaan 1 % koko asteroidivyöhykkeen massasta. Eunomian löysi Annibale de Gasparis 29. heinäkuuta 1851. Nimensä asteroidi sai kreikkalaisen mytologian Eunomia-jumalattaren mukaan.
Löytymisestä.
Eunomia oli yksi monista 1850-luvun tuntumassa löytyneistä asteroideista. Ensimmäisenä löytyneitä asteroideja oli pidetty planeettoina, mutta kun yhä uusia rupesi löytymään vuodesta 1845 (Astraea löytyi kyseisenä vuonna) lähtien kiihtyvällä tahdilla, niin ne menettivät asemansa. 
Fyysiset ominaisuudet.
Eunomia pyörii taannehtien. Asteroidi on melko kirkas pinnaltaan ja sisältää silikaattikiveä ja jonkin verran rautanikkeliä. Se kuuluu runsassilikaattiseen tyyppiin S. Silikaatti on lähinnä runsaasti kalsiumia sisältävää pyrokseenia ja oliviinia. Eunomiassa on koostumukseltaan erilaisia alueita: laaja alue on vähäpyrokseeninen, runsasmetallinen oliviinialue, toinen, pienempi alue eräällä pallonpuoliskolla runsaspyrokseeninen basalttialue. 
Eunomiaa on väitetty kosketuskaksoisasteroidiksi, mutta se ei pitäne paikkaansa. Sen uskotaan olevan suuremman asteroidin törmäyksestä jäänyt ydin ja Eunomian koostumus ei olisi huokoinen vastoin aikaisempia olettamuksia. Osa asteroidia on alkuperäiskappaleen vaippaa, osa kuorta. Rautaydintä ei näy asteroidista tehdyissä mittauksissa.
Sepak takraw

Sepak takraw on kaakkoisaasialainen pallopeli. Lajin ainoa peliväline on rottingista tehty pallo, jota pelaajat saavat koskea vain muilla ruumiinosillaan kuin käsillään, esimerkiksi jaloillaan, päällään ja rinnallaan. Lajin nimi tulee malaijin sanasta "sepak", ’potku’, ja thain sanasta (), ’pallo’. Lajista on käytetty suomennosta potkulentopallo.
Usein lentopallon ja jalkapallon risteytykseksi kutsuttu laji on suosittu erityisesti Thaimaassa, Malesiassa, Laosissa ja Indonesiassa. Vaikka laji etäisesti muistuttaakin muita Aasian ulkopuolella paremmin tunnettuja lajeja (lentopalloa ja jalkapalloa), ei sepak takraw’n historia pohjaudu näihin urheilumuotoihin. Kaakkois-Aasiassa kehittynyt hoop takraw, jossa tarkoituksena on potkaista takrawpallo pelaajien yläpuolella riippuvaan koriin, on sepak takraw’n kaltainen laji, jonka pohjalta sepak takraw onkin aikoinaan luotu. 
Levinneisyys ja suosio.
Vaikka sepak takraw’ta on pidetty ennen kaikkea aasialaisena urheilumuotona, laji on alkanut viime aikoina levitä niin Eurooppaan kuin Pohjois-Amerikkaankin. Lajia pidetäänkin yhtenä tulevien vuosikymmenien mahdollisista ”hittilajeista”. Etenkin ympäri Eurooppaa lähetetyt Eurosport-kanavan takraw-lähetykset Dohassa järjestetyistä Aasian kisoista saivat lajille valtavasti uusia seuraajia. Lajin kasvavan suosion on katsottu pohjautuvan otteluissa jatkuvasti nähtäviin akrobaattisiin suorituksiin. Lajin suosio on aiheuttanut sen, että esimerkiksi Saksassa on perustettu Euroopan ensimmäinen virallinen sepak takraw -järjestö. Myös Kanadassa lajin suosio on huimassa nousussa. Sepak takraw’sta ihastunut kanadalainen Rick Engel kertoo käyneensä opettamassa kymmenille tuhansille kanadalaisille lajin alkeita. Engelin arvion mukaan naapurivaltiossa Yhdysvalloissa noin neljännesmiljoona oppilasta on jo kokeillut takraw’ta liikuntatunnilla.
Peli.
Kenttä.
Lajia pelataan kentällä, joka on lähes identtinen sulkapallokentän kanssa.
Pallo.
Sepak takraw’n peliväline pallo on perinteisesti tehty puusta, mutta nykyaikana palloja valmistetaan myös muovista, jolloin pallo on puista versiotaan vahvempi ja kestää näin kauemmin. Muovisen ja puisen takrawpallon erot ovat jokseenkin tarkasti verrattavissa sulkapallossa käytettävien aitosulkaisten ja muovisulkaisten pallojen eroihin; viralliset ottelut pelataan aina perinteisellä hieman kalliimmalla versiolla, mutta harrastaja pärjää hyvin kestävämmällä muoviversiolla. Etenkin amatööritasolla käytettäviä muovisia takrawpalloja on kuitenkin kritisoitu niiden kovuuden vuoksi. Muovista palloa on hieman kivuliaampi puskea kuin perinteistä puupalloa.
Pelaajat.
Peliin ottaa osaa kaksi kolmehenkistä joukkuetta. Kunkin joukkueen pelaajista yksi on sijoittunut takakentälle ja kaksi muuta ovat etukentällä, vasemmalla ja oikealla.
Tomáš Dvořák

Tomáš Dvořák (s. 11. toukokuuta 1972 Zlín, Tšekkoslovakia) on tšekkiläinen kymmenottelija.
Dvořák voitti nuorten EM-hopeaa 1991. 1993 hän oli Stuttgartin MM-kisoissa kymmenes tuloksella 8032. 1995 hän voitti hopeaa Barcelonan sisäratojen MM-kisoissa seitsenottelussa tuloksella 6169 ja sijoittui Göteborgin ulkoratojen MM-kisoissa viidenneksi tuloksella 8236. Seuraavana vuonna hän voitti sisäratojen EM-hopeaa sekä olympiapronssia Atlantan olympialaisissa tuloksellaan 8664. Dvořák keskeytti Pariisin sisäratojen MM-kisoissa 1997, mutta teki myöhemmin samana vuonna Ateenan MM-kisoissa kuusi henkilökohtaista ennätystä ja voitti maailmanmestaruuden tuloksella 8837. Vuonna 1998 hän sijoittui neljänneksi sisäratojen EM-kisoissa, kolmanneksi Hyvän tahdon kisoissa ja viidenneksi Budapestin EM-kisoissa.
Dvořák sijoittui neljänneksi Maebashin sisäratojen MM-kisoissa 1999. 4. heinäkuuta 1999 hän teki moniotteluiden Euroopan cupissa uuden maailmanennätyksen 8994. Ennätyssarjan viisi tulosta oli hänen uusia henkilökohtaisia ennätyksiään. Maailmanennätys oli voimassa 27. toukokuuta 2001 saakka. Sevillan MM-kisoissa hän voitti toistamiseen maailmanmestaruuden. Seuraavana vuonna Dvořák voitti sisäratojen EM-kultaa tuloksella 6424 ja sijoittui Sydneyn olympialaisissa kuudenneksi. Edmontonin MM-kisoissa 2001 hän voitti kolmannen peräkkäisen maailmanmestaruuden. Vuonna 2002 hän voitti hopeaa sisäratojen EM-kisoissa, mutta keskeytti Münchenin EM-kisoissa. 2003 hän oli viides Birminghamin sisäratojen MM-kisoissa ja neljäs Pariisin ulkoratojen MM-kisoissa. Dvořák keskeytti Ateenan olympialaisissa 2004 ja sijoittui kahdeksanneksi Helsingin MM-kisoissa 2005.
Dvořák voitti maansa sisäratojen mestaruuden seitsenottelussa vuosina 1993–1997 sekä sisäratojen mestaruuden 60 metrin aitajuoksussa vuosina 1997, 1998 ja 2003. 
Heinäkuussa 2008 Dvořák ilmoitti lopettavansa pitkän uransa. Tšekin mestaruuskilpailuissa hän reväytti jalkansa 110 metrin aitajuoksussa ja ilmoitti sen jälkeen, ettei tule enää osallistumaan yhteenkään kymmenotteluun. 
Dvořák oli vielä kesäkuussa 2021 kymmenottelun kaikkien aikojen tilaston viidentenä ennätyksellään 8994.
16 Psyche

16 Psyche (symboli: ) on asteroidivyöhykkeellä kiertävä iso asteroidi. Sen löysi Annibale de Gasparis vuonna 1852. Psyche sai nimensä kreikkalaisen mytologian Psykhen mukaan. Pikkuplaneetan etäisyys Auringosta on 2,921 AU, radan soikeus 0,138 ja kaltevuus 3,10°. Kiertoaika on 4,99 v. Sen koko on ~280×230×190 km. Se on suurin rautanikkelipitoinen M-tyypin asteroidi, jossa ei ole vettä tai vesipitoisia mineraaleja. Tiheys on 3,3 ± 0,7 g/cm3 ja albedo 0,120.
Se lienee törmäyksessä hajonneen asteroidin metallinen ydin. Psyche on kyllin massiivinen aiheuttaakseen ratahäiriöitä muiden pikkuplaneettojen ratoihin. Se on huokoinen, 30–40% siitä tiheys- ja koostumusarvion perusteella on tyhjää, ja sen rakenne lienee kivikasamainen niin kuin monilla asteroideilla.
Nasa lähetti 13. lokakuuta 2023 luotaimen tutkimaan asteroidia.
Successor

Successor on kemiläisen power metallia soittavan yhtyeen, Sonata Arctican EP vuodelta 2000. Live-äänitykset äänitettiin Provinssirockissa 16. kesäkuuta 2000. EP:llä oleva San Sebastian äänitettiin myöhemmin uudelleen Silence-albumille ja tämän jälkeen vielä The collection -albumille.
Kappaleet.
1Bonuskappale
LV 317

LV 317 eli lähetin-vastaanotin 317 on Suomen puolustusvoimien prikaatiradio, jonka valmistus aloitettiin Oy Nokia Ab:n Oulun tehtaalla ruotsalaiselta L. M. Ericssonilta hankitun lisenssin turvin 1973. Radio perustuu pataljoonaradio LV 217:n runkoon, johon on lisätty 6/30 W:n tehovahvistin, minkä vuoksi se soveltuu prikaatiradioksi. LV 317:n seuraaja oli LV 317M, eli tehovahvistimella varustettu LV 217M.
LV 317:ää edelsi prikaatiradiona VR-3A "Topi".
Charles Dawes

Charles Gates Dawes (27. elokuuta 1865 – 23. huhtikuuta 1951) oli yhdysvaltalainen pankkiiri ja poliitikko. Hänelle myönnettiin Nobelin rauhanpalkinto yhdessä Austen Chamberlainin kanssa vuonna 1925. Dawesin ansiona oli Saksalle ensimmäisen maailmansodan jälkeen määrättyjä sotakorvauksia koskeneen suunnitelman (Dawesin suunnitelma) laatiminen, jonka avulla kiperä kansainvälinen ongelma saatiin ratkaistua. Vuonna 1924 Dawesista tuli Calvin Coolidgen varapresidentti. Myöhemmin hän palveli Yhdysvaltojen suurlähettiläänä Lontoossa vuosina 1929–1932, minkä jälkeen hän työskenteli pankkialalla 67-vuotiaaksi asti.
Sanoittaja Carl Sigman käytti kappaleensa ”It’s All in the Game” pohjana Dawesin vuonna 1911 tekemää sävelmää ”Melody in A Major”. ”It’s All in the Game” saavutti Tommy Edwardsin tulkitsemana Billboard Hot 100:n ensimmäisen sijan vuonna 1958. Dawes on toistaiseksi ainoa Yhdysvaltain varapresidentti, jonka sävellys on saavuttanut tämän aseman.
LV 305

LV 305 on Suomen puolustusvoimien tykistön käyttöön otettu neuvostoliittolainen tykistöradio R-105M. LV 305 ja LV 306 otettiin käyttöön 1960-luvulla käynnistyneiden puolustusvoimien Neuvostoliitosta suuntautuneiden hankintojen yhteydessä 1969, kun VR-3B:n ("Tyko") virtalähdeongelmat oli laajasti todettu kenttätykistön ja raskaan kranaatinheittimistön käytössä. Radiota kutsuttiin puhekielessä "Hannekseksi".
LV 305- ja LV 306 -radioita toimitettiin Suomeen vuosina 1969–1972 yhteensä 4 500 kappaletta. Radio oli toimintavarma, mutta sen kalibrointi ei ollut helppoa kenttäolosuhteissa.
Presolaariset jyvät

Presolaariset jyvät ovat kiinteää materiaalia, jota oli tähtienvälisessä kaasussa ennen Auringon syntyä. Ne ovat muokkautumattomissa meteoriiteissa rakenteen pohjana. Niiden arvellaan olevan Aurinkoa vanhempia ja muokkautuneen esimerkiksi punaisten jättiläistähtien ulommassa kaasukehässä. Niitä on koostumukseltaan erilaisia. Niiden neon- ja ksenonpitoisuus ja epätavallinen isotooppipitoisuus viittaa Aurinkokunnan mitassa normaalista poikkeavaan alkuperään. Näissä on hyvin pienikokoisia, elektronimikroskopilla nähtäviä nanometrien kokoisia nanotimantteja. Tyypillisten 
presolaaristen jyvien läpimitta on mikronien luokkaa.
Niiden ainesosia ovat:
Aikido Suomessa

Aikido () on moderni japanilainen budolaji, jonka kehitti Morihei Ueshiba () (jota kutsutaan nimellä "O-sensei" eli "suuri opettaja") 1900-luvun alkupuolella. Teknisesti aikido on Daito-ryu-aikijujutsusta perittyihin heittoihin ja nivellukkoihin perustuva taistelulaji, johon on yhdistetty miekkatekniikkaa kenjutsusta. Aikidossa ei keskitytä niinkään lyönteihin ja potkuihin, vaan siinä harjoitellaan pääasiassa vastustajan voiman ja sen liikeradan ohjaamista rentouden ja mahdollisimman vähäisen voimankäytön keinoin. "O-sensei" painotti opetuksessaan lajin henkisiä puolia ja pyrkimystä rauhaan - harjoittelussa tämä näkyy tekniikoiden pehmeydessä ja pyöreydessä. Aikidossa vastustajaa ei myöskään pyritä vahingoittamaan.
Aikidon alku Suomessa.
Aikidon harjoittelu Suomessa alkoi vuonna 1970, jolloin Toshikazu Ichimura tuli esittelemään aikidoa Suomeen. Ensimmäinen alkeiskurssi järjestettiin Meido-Kanissa, jossa alkoivat ensimmäisenä myös säännölliset harjoitukset.
Aikidon harrastajia on nykyään noin 3 000, joista noin kolmasosa on naisia. Mustan vyön suorittaneita harrastajia on yli 400.
Aikidoliittoon rekisteröityneitä seuroja on 73 (v. 2013).
Suomessa harjoiteltavat aikidotyylit.
Suomessa suurin osa aikidosta on Aikikai-tyyliä, joka on ”alkuperäinen” aikidotyyli. Myös ki-aikidoa harrastetaan jonkin verran. 
Edistyneimmät aikidokat Suomessa.
Korkein suomalaisen saavuttama vyöarvo aikidossa tällä hetkellä on 7. dan, joka on myönnetty kahdeksalle henkilölle: Juhani Laisille 2014, Börje Lindenille (asuu nykyisin Ruotsissa) 2017, Jukka Helmiselle 2019, Harri Rautilalle 2019, Matti Joensuulle 2020, Petteri Sileniukselle 2021, Tiina Manderbackalle 2022 ja Miranda Saarentaukselle 2022. Viidelle suomalaiselle aikidokalle on myönnetty shihanin arvonimi: Juhani Laisille vuonna 2010, Petteri Sileniukselle 2013, Jukka Helmiselle 2014, Harri Rautilalle 2019 ja Miranda Saarentaukselle 2019.
Dasiitti

Dasiitti on kvartsipitoinen hapan laavakivilaji, joka kuuluu dioriittiluokkaan. Kvartsin lisäksi sen päämineraalit ovat plagioklaasi eli maasälpä, sarvivälke, biotiitti, ja pyrokseenit.
Sitä syntyy tulivuoren purkauksissa maanpinnalle vyöryvästä laavasta. Jos sama laava kovettuu maan alla, syntyy granodioriittia.
Dasiitti on saanut nimensä muinaisen roomalaisen Daakian alueen (latinaksi Dacia) mukaan, josta sitä ensimmäisen kerran löydettiin.
Viktor Damm

Viktor Abraham Damm (19. syyskuuta 1864 Helsinki – 8. joulukuuta 1944 Helsinki) oli suomalainen urheiluvaikuttaja. Hän perusti vuonna 1887 Suomen ensimmäisen työväenurheiluseuran Helsingin Ponnistuksen jota hän johti noin 20 vuotta. Hän oli aloitteentekijänä valtakunnallisen suomenkielisen urheiluliiton SVULin perustamisessä ja suurten voimistelujuhlien järjestämisessä, jotta urheiluharrastus leviäisi myös tavallisen kansan keskuuteen.
Viktor Damm työskenteli useita vuosikymmeniä Helsingin eteläisen suomalaisen seurakunnan seurakuntatalon vahtimestarina. Damm julkaisi lentokirjasen "Perustakaa voimisteluseuroja" sekä uraauurtaneen teoksen "Voimistelun käsikirja työväen seuroja varten". 
Julkaisuja.
Omalla nimellä:
Nimimerkillä "Kansalainen":
Nimimerkillä "Tammi Puttonen":
Nimimerkillä "Tammiputtonen":
VR-2A-C

VR-2A-C "Panu" oli Suomen puolustusvoimien käytössä ollut pataljoonaradio. Tekniikaltaan se oli sveitsiläinen Autophon-radio, jota valmistettiin Suomessa lisenssillä 2 830 kappaletta vuosina 1957–1963 Valtion Sähköpajalla jalkaväkipataljoonia ja kranaatinheittimistöä varten. Myöhemmin VR-2A-C nimettiin LV 203:ksi. 
Sveitsiläistä Autophon:ia oli tilattu jo 1954 pieni koe-erä ja lisenssivalmistus voitiin aloittaa 1957 eduskunnan myöntämään puolustusmäärärahaan liittyen.
VR-2A-C:n seuraajaksi pataljoonaradiona tuli vuodesta 1973 Oy Nokia Ab:n Oulun tehtaillaan lisenssillä valmistama LV 217.